Hjemmehjelpstjenestens småkjøring ble for tung.

For fire år siden ble det kjent at Oslo kommune hadde inngått en gigantkontrakt med Leaseplan for å bytte ut kommunens bilpark til elbiler.

En skulle nå et nullutslippsmål i 2015 og hadde dårlig tid, og i løpet av kort tid kunne man se blant annet kommunens omfattende hjemmehjelpstjeneste i stor grad gikk over til å kjøre elbiler.

Helt nullutslipp ble det derimot, for kommunen beholdt en del nyere bensinbiler av billigste sort.

Misfornøyd med elbil



Overgangen til elbiler skulle derimot vise seg å ikke være spesielt friksjonsfri. Spesielt på vinteren viste det seg at bilene både var vanskelig å holde varme. De kunne heller ikke kjøre noe i nærheten av så langt som de hadde regnet med.

En rekke av de utslippsfrie bilene til kommunen ble derfor utstyrt med dieseldrevne varmeapparater for å redusere problemene.

Les også: Elbiler kan få kjøreforbud når dieselforbud slår inn i Oslo



Gikk til innkjøp av ladbare hybrider

Tidligere i år hadde derimot kommunen fått nok av eget nullutslippsmål. Minst en av bydelene gikk til innkjøp av en rekke ladbare hybridbiler av typen VW Golf GTE.

Golf GTE koster ca 340.000 kroner - omtrent dobbelt så mye som de gamle bensindrevne småbilene til kommunen og eksisterende elbiler. Bilene er også rundt 80.000 kroner dyrere enn en elektrisk Golf, som er for tiden er Norges mest solgte elbil.

Ladbar - men lades ikke

Og som svært mange andre eiere av ladbare hybridbiler: Oslo kommune benytter ikke anledningen til å faktisk lade batteriene på bilen når bilene er parkert.

På parkeringsplassene til hjemmehjelpsbilene i bydel Vestre Aker i Oslo står de ladbare hybridene på faste plasser uten at det er lader ved plassen.

Det er det derimot til samtlige andre elbiler.

Kommunen: Batteriene holder ikke til en hel vakt



Side3 har forsøkt å få svar fra Oslo kommune sentralt, men de har ikke ønsket å besvare spørsmål rundt hvorfor ikke elbiler ble ansett som godt nok til hjemmehjelpenes småkjøring, og hvorfor en kjøper ladbare hybrider som ikke lades.

Bydelsdirektør Elisabeth Vennevold i Vestre Aker svarer derimot slik:

- Bydel Vestre Aker anser elbiler som det beste alternativet for hjemmetjenesten. Vi har en stor utfordring i geografien vår. En utfordring er at noen kjører langt i løpet av en vakt, en annen er mye bratt terreng som gjør at batteriet raskere utlades. Hjemmetjenesten må jevnlig kjøre tilbake til kontoret for å bytte bil. Dette kan fort ta en halvtime eller mer. Dette er ikke hensiktsmessig bruk av vår tid, sier Vennevold.

- Bilene lades i lunsjpauser og mellom vakter, men det er kun lading over natten som gir full kapasitet. Det innebærer for eksempel at kveldsvaktene overtar biler hvor batterikapasiteten ikke holder en hel vakt.

Valget falt derfor på ladbare hybrider.

- Vi har derfor kjøpt inn noen hybrider som benyttes på de mest utsatte rutene. Det er ikke bra at disse ikke står til lading og jeg har allerede meldt dette til bilansvarlig i bydelen.

- Vi håper at det i nær fremtid kan komme mindre elbiler med lenger rekkevidde. Vi anser elbiler som det beste alternativet for vår tjeneste, avslutter hun.

PS! Nissan Leaf og BMW i3 har allerede kommet med større batteripakker. Rett over nyttår kommer Renault Zoe med teoretisk 400 km rekkevidde - og til sommeren kommer Opel med sin revolusjonerende Ampera-e.